Die jaar 1995 was 'n gewone jaar wat volgens die Gregoriaanse kalender op 'n Sondag begin het. Dit was die 95ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 1 Januarie – Die Wêreldhandelsorganisasie word geskep om die "Algemene ooreenkoms op tariewe en handel" te vervang. 1 Januarie – Finland, Oostenryk en Swede verlaat die Europese Vryhandelsvereniging en sluit aan by die Europese Unie. 1 Januarie – Stigting van die OVSE, die opvolger van die KVSE, in Helsinki. 6 Januarie – 'n Brand in 'n woonstel in Manila lei tot die ontbloting van die beplande Operasie Bojinka-komplot van Al-Kaïda. 6-13 Januarie – Die 2de Koning Fahd-beker word in Saoedi-Arabië aangebied en deur Denemarke gewen. 22 Maart – Russiese ruimtevaarder Waleri Poljakof van die Sojoes-program keer terug van die Mir-ruimtestasie na 437 dae in die buitenste ruimte en stel daarmee 'n nuwe wêreldrekord op vir die langste ruimtevlug. 19 April – 'n Bom in die Alfred P. Murrah federale gebou in Oklahoma City, Oklahoma veroorsaak die dood van 168 mense.